<classify> WAKUU wa Nchi na Serikali wa Jumuiya ya Maendeleo Kusini mwa Afrika SADC, wamepitisha maazimio zaidi ya 30 yatakayotekelezwa kwa mwaka mmoja chini ya uenyekiti wa Rais John Magufuli.Maazimio hayo ni kumpitisha Rais Magufuli kuwa mwenyekiti wa SADC na Rais wa Msumbiji, Filipe Nyusi, kuwa makamu mwenyekiti, mpango wa kujihami na majanga, uanzishwaji wa jeshi la pamoja la SADC, kudhibiti ugaidi, uzalishaji wa chakula, mkakati wa viwanda na kutekeleza azma ya jukwaa la wabunge wa SADC kuwa Bunge kamili.Viongozi wa nchi 16 zinazounda jumuiya hiyo, walipitisha maazimio hayo katika mkutano wao wa 39, uliofanyika katika Kituo cha Mikutano cha Kimataifa cha Julius Nyerere JNICC jijini Dar es Salam katika mkutano wao juzi Agosti 17.Katibu Mtendaji wa SADC, Dk Stergomena Tax, aliyasoma maazimio hayo jana wakati wa hafla ya kufunga mkutano huo. Kikao cha wakuu wa nchi kilichopitisha maazimio hayo, kiliongozwa na mwenyekiti mpya wa SADC, Rais Magufuli aliyepokea kijiti kutoka kwa Rais wa Namibia, Dk Hage Geingob.Dk Tax alitaja maazimio mengine kuwa ni kumpitisha Rais wa Zimbabwe, Emmerson Mnangagwa, kuongoza ogani ya siasa, ulinzi na usalama ya SADC na kumpongeza mwenyekiti aliyemaliza muda wake, Dk Geingob kwa uongozi uliotuka.Alisema mkutano huo wa 39, umeunga mkono kaulimbiu ya mwaka huu inayosema Mazingira Wezeshi kwa Maendeleo Endelevu na Jumuishi ya Viwanda Kuongeza Biashara na Ajira Kikanda na kutaka isimamiwe ili kufikia malengo ya nchi hizo.Azimio jingine ni SADC kuendelea na utekelezaji wa azimo la viwanda vya kisasa ambalo lipo katika hatua mbalimbali ya utekelezaji na kuachana na utaratibu wa kusafirisha malighafi ili kuongeza thamani ya bidhaa, alisema Dk Tax.Tax alisema azimio jingine ni kuwapo kwa uwakilishi wa wanawake katika vyombo vya maamuzi, hasa katika mabunge ili kutekeleza dhana ya usawa na viongozi wamepitisha itifaki ya kubadilishana wafungwa kwa nchi wanachama ili waweze kutumikia kifungo katika nchi zao.Pia, walipitisha mkakati wa kuwapo kwa mpango wa kuongeza uzalishaji wa chakula ili kuwa na usalama wa chakula na kilimo, kuanzisha chombo cha kukabiliana na majanga na kutoa misaada ya kijamii na suala la Zimbabwe kuwekewa vikwazo kupaza sauti ya pamoja viondolewe Oktoba 25, mwaka huu.Alisema azimio jingine ni kupitisha Kiswahili kuwa lugha rasmi ya nne ndani ya SADC, ambapo nyingine ni Kireno, Kifaransa na Kiingereza.Alisema viongozi hao, pia wamekubaliana kuwa mchakato wa Burundi kujiunga na SADC uendelee katika hatua nyingine hadi hapo watakapojiridhisha.Tax alisema viongozi hao, pia wamekubaliana na uamuzi wa Afrika Kusini, kujitoa katika Itifaki ya 2014 ya SADC katika kutekeleza utaratibu wa Mahakama.Mengine ni mabadiliko ya uongozi wa Lesotho, kuwapo kwa taarifa za hali ya usalama na ugaidi kwa nchi za SADC, kuibuka kwa harakati za vikundi vyenye imani kali, ugaidi katika eneo la Beni DRC na taasisi ya maziwa makuu kuboresha usalama.Dk Tax alitaja jingine kuwa ni kudhibiti vitisho vya uhalifu na usalama baharini, kudhibiti dawa za kulevya na usafirishaji wa silaha.Pia mkutano huo ulipokea taarifa ya kumpongeza Dk Geingob na Rais wa Afrika Kusini, Cyril Ramaphosa, kwa kushughulikia suala la Jamhuri ya Kiarabu ya Saharawi, kutii uamuzi wa Umoja wa Afrika AU kuhusu amani ya Sahara Magharibi.Aidha walipongeza nchi sita za SADC Madagascar, Malawi, Zimbabwe, Comoro, Afrika Kusini na Eswatini zilizofanya uchaguzi kwa amani na iliielekeza Sekretarieti ya SADC, kupendekeza muundo wa Bunge la jumuiya hiyo.Azimio jingine ni kuwa na jeshi la dharura, kumpongeza Rais Lungu Zambia aliyekuwa Mwenyekiti wa Troika na Dk Geingob kwa mafanikio ya uchaguzi wa DRC na kuipongeza Angola na Afrika Kusini kwa msaada wa kifedha na vitu kwa Madagascar mwaka 2018.Mkutano huo wa wakuu wa nchi, ulimpongeza Rais Filipe Nyusi Msumbiji kwa kusaini mkataba wa amani na kiongozi wa Renamo, ulimpongeza pia Rais Lungu kwa kazi nzuri ya kuhakikisha usalama wa kikanda.Azimio lingine ni sekretarieti ya SADC na Tanzania kuwezesha mkutano na uamuzi wa mkutano ujao wa 40 kufanyika Maputo, Msumbiji.Nchi zinazounda SADC ni Angola, Comoro, DRC, Madagascar, Msumbiji, Namibia, Shelisheli, Afrika Kusini, Zambia, Zimbabwe, Lesotho, Malawi, Eswatini, Botswana, Mauritius na Tanzania na zote zilishiriki mkutano huo.  <topic>: KITAIFA 